สทนช. เฝ้าระวังฝนตกหนักในภาคตะวันออกเฉียงเหนือช่วงเดือนสิงหาคมที่จะเกิดพายุขึ้น ขณะที่พื้นที่น้ำในอ่างเก็บมีปริมาณน้อยให้เร่งสำรวจพื้นที่เสี่ยง พร้อมวางแผนเพิ่มปริมาณน้ำในอ่าง หวั่นกระทบหน้าแล้งหน้า
นายสมเกียรติ ประจำวงษ์? เลขาธิการสำนักงานทรัพยากรน้ำแห่งชาติ (สทนช.) กล่าวสถานการณ์สภาพอากาศและฝนของประเทศ ว่า จากนี้ไปอีก 1 สัปดาห์ฝนจะเริ่มน้อยลง แต่ยังต้องเฝ้าระวังในช่วง 1 เดือนนี้ฝนจะตกเพิ่มขึ้น โดยเฉพาะเดือนสิงหาคมต้องเฝ้าระวังเป็นพิเศษจะเกิดฝนตกหนักจากผลกระทบของพายุดีเพรสชั่น และจากร่องความกดอากาศต่ำด้วย ส่วนใหญ่จะตกหนักในพื้นที่ภาคตะวันออกเฉียงเหนือและภาคเหนือบางส่วน จึงต้องบริหารจัดการน้ำของเขื่อนขนาดใหญ่หรืออ่างเก็บน้ำต่างๆ         สำหรับภาคกลางและภาคตะวันออก ฝนตกไม่มากนัก ส่วนภาคใต้ จะฝนตกหนังบริเวณภาคใต้ฝั่งตะวันตกจนถึงจังหวัดเพชรบุรี ภาพรวมฝนตกช่วง 1-2 สัปดาห์ที่ผ่านมามีน้ำค่อยๆไหลลงเขื่อนบ้างบางส่วนแล้ว แต่ยังไม่มากพอ         ทั้งนี้ สทนช. กำลังสำรวจและรวบรวมข้อมูลพื้นที่เสี่ยงให้แคบลงเพื่อความชัดเจนของพิกัด โดยเฉพาะอ่างเก็บน้ำที่มีปริมาณน้ำน้อยกว่าร้อยละ 30 ของความจุอ่าง จึงต้องวางแผนเก็บกักน้ำให้มากขึ้น ในเบื้องต้นหากมีปริมาณน้ำฝนน้อยอาจสุ่มเสี่ยงให้น้ำไหลเข้าอ่างน้อยลง อาจจะต้องขึ้นบินปฏิบัติการฝนหลวงช่วยเติมน้ำในอ่างที่เสี่ยงวิกฤติ โดยเฉพาะบริเวณเหนือเขื่อนเพื่อน้ำฝนไหลลงเขื่อน ซึ่งจะใช้ควบคู่กับบัญชีแหล่งน้ำตามธรรมชาติว่าจุดไหนเกิดปัญหาหรือมีความสุ่มเสี่ยง         เลขาธิการสำนักงานทรัพยากรน้ำแห่งชาติ (สทนช.) กล่าวย้ำว่า หลังฤดูฝนนี้สิ้นสุดเมื่อเข้าสู่หน้าแล้งจะเกิดปัญหาได้ ซึ่งเป็นสิ่งที่กำลังกังวลอย่างมาก ในส่วนของพายุมีโอกาสเกิดสูงร้อยละ 80 ช่วงเดือนสิงหาคม ส่งผลให้จะเกิดฝนตกหนักมากในภาคตะวันออกเฉียงเหนือและภาคเหนือ #สทนช.  #สำนักงานทรัพยากรน้ำแห่งชาติ  #ฤดูฝน  #สำนักข่าว #กรมประชาสัมพันธ์